William Carvalho

William Silva de Carvalho, tunnetaan nimellä William tai William Carvalho, (s. 7. huhtikuuta 1992 Luanda, Angola) on portugalilainen jalkapalloilija. Hän edustaa Meksikon Primera Divisiónissa pelaavaa Pachucaa ja on pelipaikaltaan puolustava keskikenttäpelaaja.

 Seurajoukkueura 
Carvalho on syntynyt Angolan pääkaupungissa Luandassa, josta hän muutti jo lapsena perheensä kanssa Portugaliin. Hän liittyi 13-vuotiaana Sporting Clube de Portugalin junioriakatemiaan. Seuran edustusjoukkueessa hän pelasi ensimmäisen ottelunsa 3. huhtikuuta 2011 Vitória de Guimarãesia vastaan. Kauden 2011–2012 ensimmäisen puoliskon hän pelasi lainasopimuksella Fátimassa.Sporting empresta William Carvalho ao Fátima  Record. Viitattu 24.5.2014. 

Seuraavat puolitoista kautta 2012–2013 välisenä aikana hän pelasi lainalla belgialaisessa Cercle Bruggessa.William Carvalho vervangt Neto bij Cercle Brugge Het Nieuwsblad. Viitattu 24.5.2014.  Kaudeksi 2013–2014 hän palasi takaisin omistajaseuraansa ja kuului kauden aikana uuden päävalmentaja Leonardo Jardimin luottopelaajiin.

Carvalho teki ensimmäisen maalinsa Sportingissa 27. lokakuuta 2013 ottelussa Portoa vastaan.FC Porto 3–1 Sporting Lisbon BBC. Viitattu 24.5.2014.  Hän pelasi kausien 2013–2017 aikana Primeira Ligassa 27–32 ottelua kaudessa. Mestarien liigassa hän debytoi NK Mariboria vastaan syyskuussa 2014, ja on pelannut kaikkiaan seitsemäntoista, eli yhtä vaille kaikki, Sportingin Mestarien liigan ottelut tuon jälkeen. Hän voitti Portugalin cupin ja supercupin 2015.

Heinäkuussa 2018 Carvalho siirtyi Sportingista espanjalaisseura Real Betisiin. Hän allekirjoitti Real Betisin kanssa aluksi viisivuotisen sopimuksen. Syyskuussa 2022 hän pidensi sopimustaan vuoteen 2026 ulottuvaksi. Carvalho pelasi Real Betisissä seitsemän kauden aikana 172 La Ligan ottelua, joissa hän teki kahdeksan maalia ja antoi kymmenen maalisyöttöä. Eurooppa-liigassa hän pelasi Betis-vuosinaan 26 ottelua ja Konferenssiliigassa kaksi ottelua. Hän voitti huhtikuussa 2022 Copa del Reyn, jossa hän pelasi avauskokoonpanossa kaikki kahdeksan ottelua kaudella 2021–2022 ja teki niissä kaksi maalia.

Heinäkuussa 2025 Carvalho purki sopimuksensa Real Betisin kanssa ja siirtyi meksikolaisseura Pachucaan.

 Maajoukkueura 
Carvalho pelasi Portugalin kaikissa ikäkausimaajoukkueissa 16-vuotiaista alkaen. Hän kuului EM-hopeaa saaneeseen Portugalin joukkueeseen alle 21-vuotiaiden EM-kilpailuissa 2015. Hän pelasi turnauksessa täydet minuutit. 

Carvalho sai ensimmäisen kutsunsa Portugalin maajoukkueeseen marraskuussa 2013 Ruotsia vastaan käytyihin pudotuspeliotteluihin paikasta vuoden 2014 MM-kilpailuihin. Hän pelasi ensimmäisen ottelunsa maajoukkueessa 19. marraskuuta 2013 toisessa osaottelussa, joka päättyi Portugalin 2–3-vierasvoittoon.Ronaldo hat-trick takes Portugal past Sweden UEFA. Viitattu 24.5.2014. 

Carvalho valittiin Portugalin 23 pelaajasta koostuvaan lopulliseen kokoonpanoon vuoden 2014 MM-kilpailuihin.Quaresma left out of final Portugal squad Goal. Viitattu 24.5.2014.  Hän pelasi toisen puoliajan Yhdysvaltoja ja koko ottelun Ghanaa vastaan. 

Carvalho kuului Euroopan-mestaruuden voittaneeseen Portugalin joukkueeseen Ranskassa 2016. Avausottelun Islantia vastaan hän katseli vaihtopenkiltä ja välierästä Walesia vastaan hän oli sivussa varoitustilin täyttymisen vuoksi. Muissa viidessä ottelussa hän oli avauskokoonpanossa, mukaan lukien loppuottelu Ranskaa vastaan. 

Carvalho pelasi neljä ottelua Maanosaliittojen cupissa 2017, joissa Portugali saavutti pronssia. MM-kilpailuissa 2018 hän pelasi avauskokoonpanossa kaikki Portugalin neljä ottelua. 

Kesän 2021 EM-kilpailuissa Carvalho pelasi Portugalin avauskokoonpanossa kahdessa ensimmäisessä alkulohko-ottelussa Unkaria ja Saksaa vastaan, mutta ei pelannut turnauksessa muissa otteluissa. 

MM-kilpailuissa 2022 Carvalho pelasi avauskokoonpanossa alkulohko-ottelussa Uruguayta sekä neljännesvälieräottelussa Sveitsiä vastaan ja tuli vaihdosta kentälle alkulohko-otteluissa Ghanaa ja Etelä-Koreaa vastaan. MM-kilpailujen 2022 jälkeen hän ei ole pelannut maaotteluita. 

 Lähteet 

 Aiheesta muualla 
 William Carvalhon tilastot Footballzz-sivustolla  

Luokka:Portugalilaiset jalkapalloilijat
Luokka:Jalkapallon Euroopan-mestarit
Luokka:Vuonna 1992 syntyneet
Luokka:Elävät henkilöt